Nuwe psigiatriese hospitaal in Noord-Kaap geopenDie hospitaal in Kimberley (Foto verskaf/ANA) Zamani Saul, premier van die Noord-Kaap, het Maandag die langverwagte nuwe psigiatriese hospitaal in Kimberley geopen. Konstruksiewerk het reeds in 2006 begin. Die konstruksiewerk aan die 287-bed-hospitaal is herhaaldelik vertraag en kostes het oor die jare heen aanvanklik van R280 miljoen tot R1,8 miljard gestyg. Die hospitaal sou oorspronklik in 2008 aan die provinsiale departement van gesondheid oorhandig word. “Die fasiliteit moet menswaardigheid herstel aan die mees kwesbare in ons samelewing – persone met sielkundige probleme. Ons kan dit slegs bereik as ons onsself verbind tot die ware noodsaaklikhede van staatsdiens,” het Saul gesê. Buiten algemene geestesgesondheiddienste, sal die hospitaal ook psigiatriese dienste bied aan kinders, adolessente en buitepasiënte. Saul het bygevoeg die volgende projek is die oprigting van ŉ verpleegsterskollege en ŉ nooddienstekollege in Kimberley.